b'\n_START_ARTICLE_\nLovska dru\xc5\xbeina Kropa\n_START_PARAGRAPH_\nLovska dru\xc5\xbeina Kropa (LD Kropa) je dobila ime po najve\xc4\x8djem kraju v okolici, poznanem po nekdanjem pridobivanju in predelavi \xc5\xbeeleza.\n_START_SECTION_\nLovi\xc5\xa1\xc4\x8de\n_START_PARAGRAPH_\nLD Kropa upravlja z lovi\xc5\xa1\xc4\x8dem, ki sega od reke Save proti jugu preko Lipni\xc5\xa1ke doline in se vzpne na planoto Jelovico in sega do v preteklosti pomembnega gozdarskega centra Martin\xc4\x8dek. Na JV meji na lovi\xc5\xa1\xc4\x8de LD Jo\xc5\xa1t, na zahodu pa z LD Jelovica. Na S meja poteka po reki Savi, na J pa skozi gozdove Jelovice. Lovi\xc5\xa1\xc4\x8de meri dobrih 3400 ha, od tega je na Jelov\xc5\xa1ki planoti okoli 900 ha, kjer je nadmorska vi\xc5\xa1ina od 1100 do 1300 m, ni\xc5\xbeinski del z nadmorsko vi\xc5\xa1ino 400 do 650 m pa meri okoli 2000 ha. Ostale povr\xc5\xa1ine so strma pobo\xc4\x8dja Jelovice. V ni\xc5\xbeinskem delu se prepletajo kmetijske povr\xc5\xa1ine z gozdovi, dovolj je studencev, dele\xc5\xbe predelov, kjer je le malo vznemirjanja po \xc4\x8dloveku, je precej\xc5\xa1en. Zato na tem obmo\xc4\x8dju \xc5\xbeivi raznolika divjad. Povsod je prisotna srnjad, na obmo\xc4\x8dju med potokom Lipnico in Jelovico so mufloni, v strminah in ob robu Jelovice so gamsi in povsod je prehodna jelenjad. Od zveri so pogoste lisice, jazbeci, kune, precej pogosto se pojavlja ris, vsako leto prehaja skozi lovi\xc5\xa1\xc4\x8de medved in zadnja leta sledimo tudi volka. Tako kot v drugih na\xc5\xa1ih lovi\xc5\xa1\xc4\x8dih pa je v nazadovanju \xc5\xa1tevil\xc4\x8dnost velikega petelina, gozdnega jereba in poljskega zajca._NEWLINE_Danes ima dru\xc5\xa1tvo 39 \xc4\x8dlanov, vsi so doma\xc4\x8dini. Vsako leto vsak \xc4\x8dlan povpre\xc4\x8dno naredi do 30 ur prostovoljnega dela, in sicer ko\xc5\xa1nja sena ali \xc4\x8di\xc5\xa1\xc4\x8denje opu\xc5\xa1\xc4\x8denih lazov, odpravljanje \xc5\xa1kode po divjih pra\xc5\xa1i\xc4\x8dih, zimsko krmljenje, polnjenje solnic, popravilo ali izdelava solnic, krmi\xc5\xa1\xc4\x8d in visokih pre\xc5\xbe. Dru\xc5\xa1tvo ima v lasti lovski dom v Podnartu in dve manj\xc5\xa1i lovski ko\xc4\x8di na Jelovici. Lovske ko\xc4\x8de so imele v preteklosti ve\xc4\x8dji pomen, danes so vsevprek speljane gozdne ceste in lovci se tako zve\xc4\x8der po lovu odpeljejo obi\xc4\x8dajno kar domov. Predsednik oz. stare\xc5\xa1ina je Anton Be\xc5\xa1ter, gospodar LD Kropa je Andrej Varl.'